‘ไทยรี’แฉเคลมญี่ปุ่นสูงกว่าเงื่อนไขสัญญา
ไทยรีเผยประกันญี่ปุ่นเคลมพุ่ง ตั้งทีมสอบเข้มพบสูงกว่าเงื่อนไขกรมธรรม์
28 มี.ค. 2555

ไทยรีเผยประกันญี่ปุ่นเคลมพุ่ง ตั้งทีมสอบเข้มพบสูงกว่าเงื่อนไขกรมธรรม์ 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า ยอดเรียกร้องค่าสินไหมทดแทนที่บริษัทประกันญี่ปุ่นรายงานต่อบริษัทประกันภัยต่อเพิ่มขึ้นทุกวัน และรายละเอียดที่สนับสนุนไม่เพียงพอในสายตาของบริษัทประกันภัยต่อ ตัวเลขถูกกำหนดและรายงานออกมาจากสำนักงานใหญ่ที่ญี่ปุ่น
ทั้งนี้ จากสภาพดังกล่าวทำให้บริษัทประกันภัยต่อต่างประเทศ รวมถึงไทยรีต้องตั้งทีมสอบและพิสูจน์ พบว่าเคลมที่กำหนดออกมาสูงกว่าเงื่อนไขที่กรมธรรม์กำหนดไว้หลายรายการ ทำให้ต้องระมัดระวังตัวกันมาก เพราะไทยรีมีการรับประกันต่อจากบริษัทประกันไทยเกือบทุกบริษัท หากไม่ตรวจสอบเพื่อยืนยันความสมเหตุสมผลอาจจะทำให้ต้องจ่ายค่าสินไหมสูงกว่าเงื่อนไขกรมธรรม์ จะส่งผลกระทบต่อบริษัทประกันภัยอื่นๆ ด้วย
“บางรายการที่ตรวจสอบเสร็จแล้วพบว่า สูงกว่าเงื่อนไขกรมธรรม์ประมาณ 30% ซึ่งได้ขอให้ทำบัญชีการเคลมตามเงื่อนไขกรมธรรม์ออกมาต่างหาก” นายสุรชัย กล่าว
นายสุรชัย กล่าวว่า หลังเหตุการณ์น้ำท่วมใหญ่ปลายปี 2554 ที่ผ่านมา บริษัทได้ปรับกลยุทธ์การรับประกันภัยต่อปี 2555 ใหม่ โดยลดวงเงินความคุ้มครองน้ำท่วมต่อลูกค้า 1 ราย ลงเหลือ 300 ล้านบาทต่อ 1 เหตุการณ์ต่อ 1 นิคมอุตสาหกรรม จากเดิม 4,000 ล้านบาท